Унагъуэм и махуэр ягъэлъапIэ
Налшык къалэ администрацэм и унэм иджыблагъэ щагъэлъэпIащ Унагъуэм, лъагъуныгъэм, пэжыгъэм я дунейпсо махуэр. Махуэшхуэм кърагъэблэгъат илъэс 25-рэ хъуауэ зэдэпсэу унагъуэхэр. Лъагъуныгъэм, пщIэм, нэмысым теухуа гуфIэгъуэ зэхуэсыр къызэригъэпэщат Налшык къалэ администрацэм, КъБР-м и ЦIыхубзхэм я зэгухьэныгъэм, ЗАГС-м и лэжьакIуэхэр дэщIыгъуу.
Нэхъапэм бадзэуэгъуэм и 8-м ягъэлъапIэу щытамэ, мы гъэм ар коронавирус уз зэрыцIалэм и зэранкIэ шыщхьэуIум и 19-м къагъэIэпхъуащ. Къызэхуэсахэм хъуэхъу псалъэхэмкIэ зыхуагъэзащ Налшык къалэ администрацэм и унафэщI Ахъуэхъу Таймураз, ЗАГС-м и унафэщI Шэру Валентинэ, ЦIыхубзхэм я зэгухьэныгъэм и гуащэ Къаскъул Iэулият сымэ.
— Мамырыгъэ, насып дэтхэнэми фиIэну си гуапэщ. Ди республикэм ис унагъуэхэм лъагъуныгъэ, зэгурыIуэныгъэ, пщIэрэ нэмысрэ илъыну сохъуэхъу, — жиIащ Ахъуэхъу Таймураз.
Шэру Валентинэ и псалъэхэм къыхигъэщащ фIыуэ плъагъуу, пэжыгъэ уи зэхуаку дэлъу, ухуэсакъыу псэкIэ ппэгъунэгъу цIыху уиIэныр гурыщIэ псоми нэхърэ зэрынэхъ лъапIэр, унагъуэ быдэр ехъулIэныгъэфIхэм я лъабжьэу зэрыщытыр.
Хабзэ зэрыхъуам тету, «Лъагъуныгъэмрэ пэжыгъэмрэ папщIэ» медалыр иратащ щапхъэгъэлъагъуэу, илъэс куэд щIауэ я жьэгу мафIэр мыужьыхыу зэдэпсэу унагъуэ 20-м. ЗэIущIэм и кIэм псоми зэгъусэу сурэт зытрагъэхащ.
ХЬЭРЭДУРЭ Аллэ.
